P. Hrušovský, podpredseda NR SR: (2002-05-23):
Teraz dávam slovo pánovi poslancovi Finďovi a prosím ho, aby informoval Národnú radu o prerokúvaní návrhu zákona v gestorskom výbore. Pán poslanec Finďo. P. Finďo, poslanec: Ďakujem, pán podpredseda. Vážené panie poslankyne, vážení páni poslanci, vážený predkladateľ, dovoľte mi, aby som v súlade s § 73 ods. 1 zákona Národnej rady Slovenskej republiky o rokovacom poriadku Národnej rady Slovenskej republiky vystúpil pri rokovaní Národnej rady Slovenskej republiky v prvom čítaní o návrhu poslancov Národnej rady Slovenskej republiky Jána Langoša a Alojza Rakúsa na vydanie zákona o vykonávaní psychoterapeutickej činnosti a o Slovenskej komore psychoterapeutov (tlač 1540) ako spravodajca určený Výborom Národnej rady Slovenskej republiky pre zdravotníctvo. Ako spravodajca k tomuto prvému čítaniu si osvojujem stanovisko, že predmetný návrh spĺňa z formálnoprávnej stránky všetky náležitosti návrhu zákona uvedené v § 67 a 68 zákona Národnej rady Slovenskej republiky o rokovacom poriadku Národnej rady Slovenskej republiky, ako i náležitosti uvedené v legislatívnych pravidlách. Tento zákon nadväzuje na celý rad legislatívnych noriem, ktoré sme v poslednom čase prerokovali a časť z nich sme už aj prijali. A tieto normy smerujú k tomu, že určité činnosti, ktoré sú tradične v európskom kultúrnom prostredí regulované, že tieto činnosti sa združujú do, resp. tí, ktorí ich vykonávajú, sa združujú do stavovských komôr. Dovolím si upozorniť na jednu skutočnosť, že bude potrebné preskúmať súlad niektorých ustanovení, najmä okruhu tých osôb, ktoré budú môcť vykonávať činnosť psychoterapeutov, s niektorými ustanoveniami zákona č. 277/1994 Z. z. o zdravotnej starostlivosti, pretože tento zákon upravuje túto činnosť tak, že ju môžu vykonávať iba lekári a psychológovia, zatiaľ čo poslanecký návrh upravuje túto skutočnosť odlišným spôsobom. Takže predpokladám, že po preskúmaní tejto otázky v druhom čítaní by bolo možné tento návrh zákona upraviť, rozšíriť o článok 2. Predpokladám, že prípadné zmeny a návrhy budú predložené v rozprave v rámci druhého čítania vo výboroch Národnej rady Slovenskej republiky a v rámci druhého a tretieho čítania na schôdzi Národnej rady Slovenskej republiky. S ohľadom na oprávnenia, ktoré pre mňa ako spravodajcu výboru vyplývajú z § 73 zákona Národnej rady Slovenskej republiky o rokovacom poriadku Národnej rady Slovenskej republiky, odporúčam, aby sa Národná rada Slovenskej republiky uzniesla v zmysle § 73 ods. 3 písm. c) rokovacieho poriadku Národnej rady Slovenskej republiky na tom, že po rozprave odporučí predložený návrh zákona prerokovať v druhom čítaní. Súčasne odporúčam v zmysle § 74 ods. 1 zákona Národnej rady Slovenskej republiky o rokovacom poriadku Národnej rady Slovenskej republiky a v súlade s rozhodnutím predsedu Národnej rady Slovenskej republiky č. 1697 z 26. apríla 2002 prideliť v druhom čítaní na prerokovanie okrem ústavnoprávneho výboru aj výboru pre zdravotníctvo. Za gestorský výbor navrhujem v súlade s citovanými návrhom predsedu Národnej rady Slovenskej republiky Výbor Národnej rady Slovenskej republiky pre zdravotníctvo, pričom odporúčam, aby výbory, ktorým bol návrh pridelený, ho prerokovali v lehote do 30 dní a gestorský výbor do 32 dní od prerokovania v prvom čítaní na schôdzi Národnej rady Slovenskej republiky. Vážený pán podpredseda, skončil som, prosím, otvorte rozpravu.